
- INFRIÙL SULISDOS 


up turistic nus Poe i 
ma no si ferme? 


ntes setemanis passadis 

al è vignût fùr in rêt un 

post triestin là che tra i 
viers che si puedin sintî intal 
cjasal dai animài al jere ancje il 
nestri cjâr “mandi”. Al podarès 
someà a prime viste nuie di 
gnùf intal scambi continui di 
“cortesiis’, ancje becantis, tra i 
doi contendents. Però, cheste 
figurazion e rapresente alc 
di plui, parcè che, in fonts, e 
identifiche intal mont ruràl, intes 
lidrîs contadinis dal nestri popul, 
inte ruspiosetàt dal so aparî, la 
vere essence de vision tradizionàl 
che a àn di nô inte citàt juliane. 


A dî dute la veretàt, no si 
dislontanin tant di leteràts 
ben plui cuotàts, tant che chel 
Dante che di nò al veve la stesse 
concezion: contadins volgàrs, 
cuasi barbars, devant de societàt 
civil di cort. Il vate al scriveve in 

Di Dante ai “muli”. 
E i furlans ce vuelino fa? 


rime, i “muli” a doprin facebook: 
a cambiin i struments, ma no la 
sostance. 


Di là duncje des aparencis, 
cualsisedi moviment che si 
riclami ai valòrs de autonomie 
e de autodeterminazion dal 
Friùl, al è obleat a fà i conts cun 
cheste mentalitàt. O dîs obleàt, 
parcè che o fasaressin vulintîr 
di mancul, ma lis cundizions 
storichis e gjeopolitichis a àn 
puartàt a zontà chê code costiere 
a di une Regjon che e veve di 

bessole dutis lis carateristichis 
par jessi calcolade une tiere 
buine e degne di aministràsi in 
maniere autonome. 


Cheste duncje la situazion 
presinte, là che propit la 
autonomie furlane si drece 
a uniche difensore di ché 
specialitàt metude sot atac 
dal stàt centralist, des provis 
di trivenitizazion in vore, 
in definitive dal progjet di 
anulament de stesse forme 
istituzional che o sin daùr a 

usufruî. Parcè unics? Pal motiîf 
semplig che Triest no à interès 
particolàr in chest scuintri, 
podint contà, ancje ca in sens 
storic, suntun rapuart favorît cu 
la Italie, e intai ultins timps ancje 
cuntun futùr disvilup, cence tignî 
cont de esistence de Regjon. 


O sin daùr a sopuartà un 
pés no indiferent, come se 0 
fossin daùr a scjalà une mont 
in biciclete e nissun no nus des 
il cambi o la buracje. Parcè lu 
fasìno? La rispueste politiche e 

je semplice: e podarès là piés e o 
podaressin cjatàsi cul anulament 
des formis di autoguvier di 
cumò, e di consecuence cence 
struments par meti in vore 

ancje lis riformis minimis che 

a coventin al disvilup di cheste 
Regjon. 


O vin fate une scomesse in 
chest sens, ma nol è dit che e sedi 
chè vincidore. Par savé cui che al 
varà reson al covente, come par 
dutis lis garis, spietà i risultàts 
e sperà che l'arbitri nol vendi la 
partide. Al vùl dî vigjilà su ogni 
azion di zùc par capî se cheste 
nestre volontàt unitarie e vegni 
rispietade, se lis sieltis fatis a 
van inte direzion juste o se a son 
ancjemò une volte la enesime 
cjapade pal boro dai interès 
furlans. 

Se o sin il “teritori di campagne” 
o no. El 

“Lenghis” 


il gnùf imprest digjità 
par insegna il furlan 


a scuele 


Un progjet che al cjale lontan e al sosten 


une educazion plurilengal efetive 


Ey LENGHIS 


EDITIDHS "= REGISTRATI 





i cumò indenant il furlan al 

varà une oportunitàt di plui 

intalinsegnament a scuele: 
il sît “Lenghis-Ladint (Laboratori di- 
datic interatîf)”, nassùt de colabora- 
zion fra Claap-Centri di linguistiche 
aplicade “Agnul Pitane” e ARLeF, 
la Agjenzie Regjonàl pe Lenghe 
Furlane. 
Il progjet, ideàt e coordenàt di 
Adrian Cescje, al met a disposizion 
dal insegnament de lenghe furlane 
un strument basàt su di une plate- 
forme digjitàl (https://lenghis.me), 
flessibil dal pont di viste dal so ùs 
didatic e economic, stant che inter- 
net lu puarte in ogni scuele e in ogni 
cjase in maniere svelte. 
“Lenghis’ al è un strument inovatîf 
e interatîf pensât di pueste pe dida- 
tiche plurilengàl e in particolàr pal 
insegnament de lenghe furlane — al 
sclarìs il president de ARLeF, Eros 
Cisilino —. Cun chest progjet la 
Agjenzie, la Regjon e l'Ufici scolastic 
regjonal a vuelin dà un contribùt in 
plui ae domande dai insegnants di 
podé doprà struments didatics mo- 
dernis, di difusion facile e —carateri- 
stiche preziose in cheste fase - mo- 
dulabii su la fonde des competencis 
sedi dai arlêfs che dai insegnants». 
«La rét e da la pussibilitàt ae lenghe 
furlane di jessi plui “visibile” e plui 
“fruibile”, massime inte sò forme 
scrite, e e rispuint aes esig]encis, 
pandudis in plui ocasions, di valori- 
zazion dal percors di insegnament 
scolastic dal furlan - al dîs Adrian 


Un strument didatic 
moderni, di difusion facile 
e modulabil su la fonde 
des competencis di arléfs 
e insegnants 


Cescje —. La pussibilitàt di movisi 
tra vocabolari, traduzion, scolte, 
variantis locals, lenghe comune e 
struments didatics e coventarà par 
cjapà plui cussience de lenghe che si 
è daùr a doprà e e ufrirà un spazi une 
vore util di relazion e di aprofondi- 
ment a students e a insegnants. Tal 
stes timp chest strument al sarà util 
par ducj chei che avaran la curiositàt 
di sperimentà un program viert, mo- 
derni e interessant pal aprendiment 
di dutis lis competencis linguistichis 
par ogni dissipline e par ogni nivel 
di percors scolastic. Lis lezions che 
la plateforme za e conten, e che e 
sarà destinade a contignî, a metin 
intune relazion didatiche strente lis 
lenghis furlane, taliane e inglese, une 
in funzion di ché altre. La intenzion e 
je chè di meti adun une biblioteche 
complete di sussidiaris par dutis lis 
classis de scuele dal oblic. Cul an che 
al ven al sarà cuviert il prin cicli de 
scuele primarie». 

«Al è un strument che al à grandis 
potenzialitàts e une utilitàt impuar- 
tante pai insegnants no dome di fur- 
lan, madi dutis lis lenghis — e marche 
Patrizia Pavatti, dirigjente dal Ufici 
scolastic regjonàal —. Chest al è il mùt 


miòr par no isola la lenghe furlane, 
e par insuazale intun contest edu- 
catîf plurilengàl, insioràt in maniere 
direte dai insegnants, cu lis lôr espe- 
riencis». 

“Lenghis” 
digjitàl e un laboratori di esercita- 
zions linguistichis par une o plui 


al è une biblioteche 


lenghis in rapuart mutuàl, pensât 
in forme multimedial, cun tescj, 
imagjins e vôs. La biblioteche e pues 
contignîtesc] di gjenareditipologjie 
diferents; e pues jessi inricjide cence 
limits e difondude inte rét a disposi- 
zion di ducj chei che avuelin dopràle 
e e pues jessi ancje personalizade di 
un utent singul. Il laboratori, che al è 
inserîtintune “lavagne” pes esercita- 
zions, al è un “gjeneradòr” di unitàts 
di ativitàts o di esercitazions variis 
par ogni test. 

“Lenghis’ si dopre, midiant di une 
lavagne luminose o di un videopro- 
ietôr, intai laboratoris informatics 
des scuelis o intes aulis li che si fås 
lezion. Il strument al è pensàt prin 
di dut pal insegnament de lenghe 
furlane, ma al pues jessi dopràt par 
ogni altre lenghe e alfabet: la lenghe 
furlane e pues jessi metude dongje 
ae lenghe taliane o a di une altre len- 
ghe in maniere che l'aprendiment di 
ognidune al puedi vêun vantag ancje 
cul aprendiment di chê altre. In par- 
ticolàr, la lenghe furlane e pues jessi 
tratade inte forme de coinè - o len- 
ghe comune - o inte forme di une 
des sòs variantis gjeografichis inter- 
nis, metudis a confront. Il 

UNE FURLANE A ROME 


Il “miracul 
di Diec” devant 
dal Pape 


? autist dal camion partît 
di Rome al è disorientàt. 

AI mene un caric plen di 
oparis preziosis e al è sigûr di 
jessisi pierdùt. 
Dopo al cjate il zovin 
contadin Marc, i parons de 
ostarie, none Dolores e un 
paisut scuindùt tra lis monts, 
ma tal centri de atenzion 
internazional. Cent personis 
daùr a preparà mostris e a 
messedà cuadris e sculturis 
che a vegnin dai plui grancj 
museus europeans, e che a 
rivin a puartà là sù plui di 400 
mil visitadòrs. 
La art che e trasforme une 
comunitàt e e torne a dài 
snait a un teritori. Al è il 
miracul di Diec. 
A contàlu, un docufilm diret 
dal regjist udinés Thomas 
Turolo cu la fotografie di 
Federico Annicchiarico. 
Une conte social dulà che la 
realtàt si mude in poesie. La 
proiezion inte Filmoteche 
vaticane, tacade di Casa 
Santa Marta, e pant il miracul 
devant dal prin spetatòr: 
Pape Francesc. 
La prime proiezion di chest 
cine, di fat, e je stade fate 
a Rome devant di lui, e 
la dì dopo li dal Senàt de 
Republiche taliane, inte sale 
Koch di Palace Madama. 
Une storie di resistence e cùr, 
e une comunitàt unide e vitàl 
che ogni an e met dongje une 
mostre dedicade a un teme 
fondamentàl pe esistence 
umane. 
La scomesse e je tacade 
intal 2004, e e à segnàt un 
gnùf inizi par un borc di 340 
animis. E cussì, propit dulà 
che la strade e finìs e ducj a 
cirivin un futùr inaltrò, a son 
rivadis lis oparis di Raffaello, 
Tiziano, Rembrandt, 
Caravaggio e apassionàts di 
dut il mont. 
A lavorà di un scùr a di chel 
altri al progjet, doi plevans 
iluminàts: pre Alessio 
Geretti, docent di teologjie 
dogmatiche e di iconografie 
cristiane a Udin, e bons. 
Angelo Zanello, fondadòr dal 
Comitàt di Sant Florean, che 
al inmanee lis mostris. 
E cun lòr i borghesans di 
Dieç, pronts a dà acet e a ufrî 
la bielece di cui che al sa jessi 
comunitàt. Il 





UN FURLAN A MILAN 


Il “Consolat 
furlan” 
di Gunnar 


a Adunade dai alpins che 
L si fàs ogni an, intal 2019 
e je stade a Milan dai 10 ai 
12 di Mai. E no je adunade 
cence alpins furlans, che, 
però, a vevin bisugne di un 
cjamp base. A metilu sù al è 
stàt Gunnar Cautero, titulàr 
dal ristorant furlan “Osteria 
della Stazione - l’Originale 
di Milano”. Gunnar, ex alpin, 
al è origjinari di Udin e al à 
rilevade une aree di sù par jù 
700 metris cuadràts, dongje 
de stazion central, dulà montà 
lis tendis e ancje cuntun spazi 
par ospità i mus. Vie pai 3 dîs 
de manifestazion, e je stade 
ancje une base di fieste e di 
riferiment par dut il cuartîr 
tiràt dentri te fieste. 
In sumis, Gunnar al à tignùt 
fede al so slogan di jessi il 
“Consolat furlan a Milan”. 
Nassùt a Udin al è fi dal 
gjornalist Gianfranco Cautero, 
par chel al è làt a stà a Milan di 
cuant che al veve 4 agns. «Ma 
o soi simpri stàt leàt al Friùl: 
vacancis, nonos e il mangjà 
e bevi». Di zovin al è stàt 
semi professionist di football 
american e di conseguence 
rapresentant di articui 
sportîfs. Dopo al è passât a 
gjestì ristorants e albiercs 
e si è metùt in propri cul 
ristorant “Oste del Teatro” tal 
cuartîr Isola. Cumò al gjestìs 
la “Osteria della Stazione”, 
caraterizade di ristorant furlan. 
«Ancje prime o dopravi 
prodots furlans, ma cumò 
o propon la nestre cusine, 
cuntun contat costant cun 
furnidòrs furlans. E no dome». 
Sì, parcè che Gunnar si definìs 
“Consolat” parcè che no je 
furlane dome la cusine, ma 
tantis altris iniziativis che al 
invie. Par esempli, di pòc al à 
in sale un “taulin di sglovag”, 
fat cul len di arbui vignùts jù 
tal disastri fat in Cjargne dai 
burlags di chest Invier. «O 
pensi di sostituî ducj i taulins 
metint chescj, viodarin». 
Gunnar al è soci sostignidòr 
dal Fogolàr Furlan di Milan e 
si fas li di lui il gustà di Nadal 
dal Fogolàr la dì prime de 
Messe par furlan in Domo. 
Uniche “pecje”, nol fevele la 
marilenghe, ma al siere l’elenc 
di dutis lis sôs iniziativis 
disintmi: «Ah, Dree! E cumò o 
stoi cjapant lezions di furlan!» 

INTERVISTE A GASTON DORREN 





«l furlans a àn di decidi 
se a son ancjemò une comunitat 
cuntune vision origjinal dal mont» 


Il scritôr olandés a Udin: «L'avignî di ogni lenghe 


al è dome intes mans dal popul che le fevele» 


L'avignî di ogni lenghe al 
< < è dome intes mans dal 

popul che le fevele. Cussì al 
è ancje pai furlans: a son lôr che 
a àn di decidi se a son ancjemò 
une comunitàt che e vùl esprimi 
une vision origjinàl dal mont, o 
se al sarà plui fuart il riclam de 
omologazion e la identitàt e larà 
smamintsi. Une robe e je sigure: 
in ogni càs, di chi a 20-30-40 
agns, lis lenghis che o fevelarìn a 
saran diferentis di chés di cumò. 
Parcè che dutis lis fevelis si 
modifichin tal timp, cun prestits e 
interferencis». Peraule di Gaston 
Dorren, scritòr olandés che 
cuntun best seller di grant sucès 
tant che “Lingo” e cul seguitîf 
“Babel” al à rivàt a atirà la atenzion 
planetarie su la cognossince des 
lenghis e des lòr interazions. 
Dorren al è stàt invidàt de 
Agjenzie Regjonàl pe Lenghe 
Furlane a un incuintri inte suaze 
de rassegne “Vicino/Lontano”, 
dulà che si è confrontàt cul linguist 
furlan Giorgio Cadorini, vuê 
docent te Universitàt de Slesie in 
Republiche Ceche, e cun Fabiana 
Fusco, professore di Linguistiche 
e componente dal diretîf dal 
Centri Interdipartimentàl pal 
Plurilinguisim de Universitàt dal 
Friùl. Il teme a jerin propit lis 
“Messedancis linguistichis”, ven 
a stài lis ereditàts che a vegnin 
di lontan e che a rapresentin la 
fonde di ogni lenghe, e i contats 
che dutis lis fevelis a pandin simpri 
prestantsi peraulis o mudant piel 
par adatàsi al lôr timp. 
Intai siei libris, tradusùts in 7 
lenghis, Dorren al disvele che lis 
lenghis indoeuropeanis si somein 
tant di plui di ce che ducj a pensin, 
tant che i linguiscj a fevelin di 
un “Standard Average European” 
dulà che tantis voltis al bastarès 
pardabon pòc par rivà a capîsi. 
Cun ironie e snait, par esempli, 
l'autòr olandés al à provàt a falu 
menant i siei letòrs a cognossi 
lis 60 lenghis europeanis plui 
“contaminadis”. 
Dorren, la “contaminazion” 
des lenghis ise un pericul o une 
oportunitàt? 
«No mi plâs il tiermin 
contaminazion, parcè che al sa 
di malatie. Cussì come che il mît 





GASTON DORREN (FOTO PAOLO JACOB @PHOCUS AGENCY) 





«Incrosà peraulis 

e cognossincis 

al è dal dut natural, 

al è il mùt plui biel 

di fà cressi lis culturis 

ela comprension tra i popui» 


di Babél al sa di maledizion: il 

fat che Diu al vedi separadis lis 
fevelis, cussì come lis religjons, 

al è consideràt une vore negatîf 
des glesiis di ogni fate. Ma incrosà 
peraulis e cognossincis al è dal dut 
naturàl, al è il mùt plui biel di fà 
cressi lis culturis e la comprension 
tra i populi». 

Come intes varietàts 
biologjichis de nature, ancje 
tra lis lenghis al sucét che 
cualchidune e gloti chè altre, i 
procès a son di evoluzion, ma 
ancje di estinzion... 

«E je vere. Dut càs, i contats jenfri 
lis lenghis a son simpri esistùts. 

Il fat che lis lenghis a sparissin 

al dipent di tancj aspiets: de 
cussience de int che lis fevele, se 
al conven fevelàlis in cierts ambits 
dulà che a son ricognossudis tant 
che veicui di comunicazion plui 
utii di altris, de considerazion 
social che a gjoldin, e de 

fuarce di espression di concets 
origjinài che a àn. Par chest jo 


no cròt a une “contaminazion’ 
negative di altris lenghis: mi 
somee plui just doprà il tiermin 
“fecondazion’ o “fertilizazion’, 
parcè che ogni gnove peraule o 
divignince linguistiche e je siore di 
oportunitàts di capî miòr il mont 
complès dulà che o vivin». 

Il scritòr furlan Ippolito Nievo 
al definive la nestre tiere “picul 
compendi dal univiers” e chest 
al è ver ancje dal pont di viste 
linguistic. O sin l’unic pont 

di incuintri fra lis trè grandis 
civilizazions europeanis: 
neolatine, gjermaniche e 

slave. O varessin di jessi ae 
avanvuardie intun procès di 
promozion dal plurilinguisim, 
ma o sin ancjemò indaùr. Parcè 
isal cussì dificil convincisi che 
imparà plui lenghis al è un ben? 
«Jo o ven di une regjon de 

Olande che e je intune situazion 
comparabile, il Limburg. Il 
neerlandês al è la lenghe uficiàl, 
ma o vin dongje la Gjermanie e 

la Belgjiche e fevelà par todesc o 
francês al conven a tancj. Ancje chi 
o vés doi confins, ma no mi somee 
che o vedis la stesse propension 

a imparà la lenghe dai vuestris 
vicins. Chest al varà pardabon 
resons storichis: tal ultin secul, 

il vuestri confin al è stàt teatri di 
vuere e di division, il nestri no. Il 
vuestri al è fat di monts, il nestri 


no. Nissune maravee che al sedi 
mancul permeabil, e che si sedi 
creade une jerarchie, dulà che il 
talian al è dominant e invezit la 
sotvalutazion di chés altris lenghis 
e somee naturàl. In Limburg, o 

vin la nestre lenghe regjonàl, il 
limburghés, che al è ricognossàùt 
ancje se no tutelàt: e jo lu consideri 
la mè marilenghe cence che chest 
al puarti nissun svantag». 

Inte campagne eletoràl pes 
elezions europeanis i temis 

dal plurilinguisim e dai dirits 
linguistics no somein jessi 
presints, ni pòc ni masse. Ce 
sensibilitàt ise par so cont tai 
varis Stats? Cui garantissial di 
plui e cui di mancul chescj dirits 
inte Union Europeane? 

«Nol è di ce maraveàsi se chescj 
temis a son fùr de agjende eletoràl. 
Aes elezions si cîr di concuistà lis 
maiorancis, ma par definizion i 
dirits linguistics a son plui a cùr 
des minorancis. Dut câs, a son 
claris lis realtàts plui o mancul 
atentis ae tutele des lenghis 
mancul pandudis. I càs di ecelence 
a son par gno cont la Finlande, 


«Se fameis e scuelars 

no àn la evidence de utilitàt 
di ce che a imparin 

inte comunitàt 

di riferiment, 

la motivazion par imparà 
no je avonde fuarte» 


cu la promozion de lenghe sami 

in Laponie, e la Spagne, là che 

si cîr di garantî ad implen la 
lenghe catalane, chê basche e ché 
galiziane. O sai ben che chescj 
popui a domandin plui dirits dal 
pont di viste politic, ma dal sigûr 
no puedin lamentàsi de cundizion 
normative des lôr lenghis». 

E i esemplis negatifs? Noaltris in 
Italie no sin masse contents... 
«Chest mi displàs. Ma o vês di 
tignî cont che a son Paîs che a stan 
piés di voaltris. Achì o vês une 
legjislazion, risorsis finanziaris, 
impresc] tant che la scuele e i 
media: us tocje a voaltris metiju 


in vore. A son invezit Stàts come 
la France e la Grecie, che a son 
ideologjichementri contraris a 
ogni tutele e che a continuin a 
puartà indevant une politiche 

“un Paîs, une lenghe”, dulà che 

no je presinte nissune forme 

di considerazion juridiche des 
minorancis. In Corsiche, in 
Bretagne e in Ocitanie la int no 
pues contà suntune tutele plene 
de sò culture e de sò espression. 
In Grecie, lis minorancis slavis e 
albanesis a àn ancjemò mancul 
rispiet. Par chescj paîs il slogan de 
Union “unitàt inte diversitàt” al è 
un sproc, nuie altri». 

Tancj furlans a àn pòre di pierdi 
la lôr lenghe. Lui al dîs che la 
estinzion des lenghis al è un 
fenomen di nature. Ce podìno fà 
par evitàle? 

«Il furlan, come il gno limburghés, 
al è part integrante di un grup 
linguistic une vore compat e 
cussient, ma tradusibil e organic 
a pet de culture di maiorance. Par 
chest bisugne capî, e no dîs che al 
sedi un ben, ma o analizi dome i 
fats, che la lôr pierdite e lassarès 
plui malinconie che un sens di 
tragjedie». 

Nancje cul insegnament a 
scuele si puedial dài une gnove 
direzion al destin? 

«La educazion plurilengàl e je dal 
sigùr un ben. Dut câs, no soi cussì 
convint che lis piculis lenghis si 
salvin cun intervents che a vegnin 
dal alt. A scuele si imparial ce 

che al covente o ce che al è biel? 
Purtrop, se fameis e scuelàrs no 
an la evidence de utilitàt di ce 

che a imparin inte comunitàt 

di riferiment, la motivazion par 
imparà no je avonde fuarte». 


Alore lis lenghis “mancul utilis” 
ce fin fasarano? Ce avignî nus 
spietial? Fevelarino ducj une 
sole lenghe, magari l’inglèés? O 
il cinés? 

«Il cinès? Nancje par idee! Al è 
masse dificil. E l'inglés al è za, pe 
prime volte, une lenghe globàl 
cognossude in dut il mont, utile 
pal cumierg, pe sience e pes rêts 
informatichis. Le cognossin in 

dut il mont, ma no le cognòs dut 

il mont. Come che o ai dimostràt 
in “Babel”, al coventarès savé 
almancul lis 20 lenghis plui 
feveladis par movisi come citadins 
dal mont... Chest par dî trop che o 
tindìn a semplifica lis situazions. 
La int e fevele la lenghe plui dongje 
dal so cùr. Pluitost, la dinamiche 

e sarà simpri plui judade des 
gnovis tecnologjiis, che a rindaran 
purtrop simpri mancul interessant 
imparà gnovis lenghis». 

Duncje no si impararan plui 
chés altris lenghis? Parcè? 
«Parcè che a saran i computers 

e i smartphone a imparàlis par 

nô. Lengags di pueste a son za 
stàts inventàts e ca di 20-30 agns 

a saran disvilupàts in maniere 
cussì evolude che za sintint fevelà 
cualchidun intune lenghe foreste 
o podariìn capî ce che al dîs. Une 
prospetive incuietante, forsit. Ma 
la direzion e je cheste... ». Il 


Par viodi chei altris contignùts 
de “La Patrie dal Friùl”, 
abonaitsi. Dutis lis informazions si cjatin sul sît 
www.lapatriedalfriul.org 





Per vedere gli altri contenuti 
de “La Patrie dal Friùl”, 
abbonatevi. Tutte le informazioni si trovano sul sito 
www.lapatriedalfriul.org 


Che tu sedis za abonat o che tu le vedis lete dome cualchi volte, 
aboniti o rinove labonament a un mensiîl unic: 
almancul une volte al més, lei par furlan! 


ea 





